b'\n_START_ARTICLE_\nLondono nacionalin\xc4\x97 galerija\n_START_PARAGRAPH_\nLondono nacionalin\xc4\x97 galerija \xe2\x80\x93 meno muziejus Londono Trafalgaro aik\xc5\xa1t\xc4\x97je. Tai nacionalin\xc4\x97 Anglijos paveiksl\xc5\xb3 galerija. Vienas lankomiausi\xc5\xb3 pasaulio meno muziej\xc5\xb3 (2013 m. buvo ketvirtas lankomiausias su daugiau nei 6 mln. lankytoj\xc5\xb3 per metus). Muziejaus lankymas nemokamas.\n_START_SECTION_\nIstorija\n_START_PARAGRAPH_\nLondono nacionalin\xc4\x97 galerija buvo \xc4\xafkurta XIX a. pirmojoje pus\xc4\x97je. Skirtingai nuo kit\xc5\xb3 Europos \xc5\xa1ali\xc5\xb3 nacionalini\xc5\xb3 meno rinkini\xc5\xb3, jos pagrindu tapo ne valdan\xc4\x8diosios monarchijos kolekcija, o naujai sukauptas rinkinys. Britanijos karali\xc5\xa1koji kolekcija nebuvo nacionalizuota, i\xc5\xa1liko privati ir atskirta nuo Londono nacionalin\xc4\x97s galerijos rinkini\xc5\xb3. 1823 m. tapytojas ir kolekcionierius George Beaumont pa\xc5\xbead\xc4\x97jo padovanoti savo kolekcij\xc4\x85 valstybei. 1824 m. Anglijos Bendruomeni\xc5\xb3 r\xc5\xabmai sutiko u\xc5\xbe 57 000 svar\xc5\xb3 sterling\xc5\xb3 \xc4\xafsigyti bankininko John Julius Angerstein dail\xc4\x97s k\xc5\xabrini\xc5\xb3 kolekcij\xc4\x85 po jo mirties. Kolekcij\xc4\x85 sudar\xc4\x97 38 paveikslai, i\xc5\xa1 kuri\xc5\xb3 garsiausiu buvo italo Sebastiano del Piombo altorinis paveikslas \xe2\x80\x9eLozoriaus prik\xc4\x97limas\xe2\x80\x9c. \xc5\xa0iam paveikslui suteiktas Londono nacionalin\xc4\x97s galerijos kolekcijos pirmasis katalogo numeris. Iki buvo pastatytas galerijos pastatas, paveikslai buvo eksponuojami bankininko namuose Londone, Pall Mall gatv\xc4\x97je, kartu su George Beaumont dovanotaisiais._NEWLINE_1831 m. Londono parlamentas patvirtino naujojo galerijos pastato projekt\xc4\x85 Trafalgaro aik\xc5\xa1t\xc4\x97je. Klasicistinio stiliaus pastatas pastatytas 1838 m. ir galerija atidaryta publikos lankymui. I\xc5\xa1 prad\xc5\xbei\xc5\xb3 galerija netur\xc4\x97jo sistemos, pagal kuri\xc4\x85 \xc4\xafsigyt\xc5\xb3 paveikslus ir buvo kritikuota d\xc4\x97l ankstyvosios ital\xc5\xb3 dail\xc4\x97s pavyzd\xc5\xbei\xc5\xb3 tr\xc5\xabkumo. 1855 m. patvirtinta nauja galerijos administracija su direktoriumi Charles Eastlake prie\xc5\xa1akyje. Jis lank\xc4\x97si \xc5\xbeemynin\xc4\x97s Europos \xc5\xa1alyse ir per 10 met\xc5\xb3 \xc5\xbeenkliai prapl\xc4\x97t\xc4\x97 ital\xc5\xb3 dailinink\xc5\xb3 rinkinius \xe2\x88\x92 tuo metu \xc4\xafsigyti Paolo Uccello \xe2\x80\x9eSan Romano m\xc5\xab\xc5\xa1is\xe2\x80\x9c ir Sandro Botticelli \xe2\x80\x9eKarali\xc5\xb3 pagarbinimas\xe2\x80\x9c. 1877 m. galerija \xc4\xafsigijo 77 paveikslus, daugiausiai oland\xc5\xb3 ir flamand\xc5\xb3 dailinink\xc5\xb3, i\xc5\xa1 buvusio ministro pirmininko Robert Peel kolekcijos, tarp j\xc5\xb3 Meindert Hobbema peiza\xc5\xbe\xc4\x85 \xe2\x80\x9eAl\xc4\x97ja Midlharnyje\xe2\x80\x9c._NEWLINE_Londono nacionalin\xc4\x97je galerijoje yra eksponuojami ir angl\xc5\xb3 tapytoj\xc5\xb3 k\xc5\xabriniai, ta\xc4\x8diau d\xc4\x97l vietos tr\xc5\xabkumo istorijos eigoje dauguma angl\xc5\xb3 tapytoj\xc5\xb3 k\xc5\xabrini\xc5\xb3 buvo i\xc5\xa1statomi kituose muziejuose ir galerijose. 1856 m. Londono nacionalinei galerijai atiteko Viljamo Ternerio daugiau nei 1000 k\xc5\xabrini\xc5\xb3 palikimas po mirties. 1861 m. didel\xc4\x97 dalis \xc5\xa1i\xc5\xb3 k\xc5\xabrini\xc5\xb3 prad\xc4\x97ti eksponuoti, ta\xc4\x8diau nuolat ple\xc4\x8diantis kolekcijai ir stingant vietos 1910 m. did\xc5\xbeioji dalis V. Ternerio palikimo buvo perkelta \xc4\xaf Teito galerij\xc4\x85. I\xc5\xa1 \xc5\xbeinomiausi\xc5\xb3 angl\xc5\xb3 k\xc5\xabrini\xc5\xb3 Londono nacionalin\xc4\x97je galerijoje eksponuojami D\xc5\xbe. Konsteblio \xe2\x80\x9e\xc5\xa0ieno ve\xc5\xbeimas\xe2\x80\x9c ir V. Ternerio \xe2\x80\x9eKaro laivas \xe2\x80\x9eTemeraire\xe2\x80\x9c. Antrojo pasaulinio karo metu galerijos kolekcijos buvo laikinai i\xc5\xa1ve\xc5\xbetos i\xc5\xa1 Londono.\n_START_SECTION_\nGalerijos eksponatai\n_START_PARAGRAPH_\nLondono nacionalin\xc4\x97s galerijos kolekcijoje yra daugiau nei 2300 paveiksl\xc5\xb3, kurie reprezentuoja Europos dail\xc4\x99 nuo XIII iki XX a. Kai kurie i\xc5\xa1 garsiausi\xc5\xb3 galerijos eksponat\xc5\xb3:'